Reutas
Reutas (rumun. Răut, rus. Реут) – upė Moldovoje; Dniestro dešinysis intakas. Prasideda prie Redju Marės kaimo apylinkėse, šalies šiaurėje. Teka į pietryčius. Įteka į Dniestrą į pietus nuo Dubosarų. Didžiausi intakai: Kopačanka, Reucelas, Solonecas, Uligačas, Didysis Čulukas, Vatičius, Ivančia, Ryška (dešinieji), Kubolta, Kajnaras, Kamenka, Dobruša, Sagala, Ivanosas, Draginičius (kairieji). Slėnio plotis vidurupyje 3 km, žemupyje 9 km. Tarp Floreščio ir Kazaneščio upė giliu ir siauru tarpekliu kerta smiltainio uolienas. Vidutinis vagos plotis 30 m, yra nendrių sąžalynų. Upės vanduo naudojamas drėkinimui. Prie Reuto įsikūrę miestai: Belcis, Merkuleštis, Floreštis, Orhėjus.